

*GIMNAZIJA*

*ŠIŠKA*

Dragi devetošolci,

bliža se čas izbire vaše nadaljnje izobraževalne poti, zato smo v priloženem zapisu strnili pomembne informacije o Gimnaziji Šiška.

Vabimo vas na srečanji z devetošolci in informativna dneva.

Informativna dneva za vpis za šolsko leto 2025/2026 bosta 14. in 15. 2. 2025 po naslednjem razporedu:

* petek, 14. 2. 2025, ob 9.00 – gimnazija/š (športni oddelki);
* petek, 14. 2. 2025, ob 10.30 – gimnazija (splošni oddelki);
* petek, 14. 2. 2025, ob 12.00 – nogometni oddelek internatskega tipa in dekliški nogometni oddelek;
* petek, 14. 2. 2025, ob 15.00 – gimnazija/š (športni oddelki) in gimnazija (splošni oddelki);
* sobota, 15. 2. 2025, ob 9.00 – gimnazija/š (športni oddelki) in gimnazija (splošni oddelki).

Informacije o naši šoli in vpisu najdete na naši spletni strani v rubriki [Vpis](https://www.gimnazija-siska.si/vpis/). Vabimo vas, da nas obiščite tudi na:

* [Portalu slovenskih srednjih šol](https://slovenskesrednjesole.si/sole/gimnazija-siska/)
* [Virtualni sprehod](https://www.tvoj-splet.si/virtual/gimnazijasiska/index.htm)

Pred informativnima dnevoma bomo organizirali tudi srečanje z devetošolci na daljavo prek aplikacije Zoom.

Srečanje bo v torek, 21. 1. 2025, ob 18.00 ([POVEZAVA NA SREČANJE](https://arnes-si.zoom.us/j/92026602481)).

Vse povezave do spletnih predstavitev bodo objavljene dan pred dogodkom tudi na spletni strani Gimnazije Šiška ([www.gimnazija-siska.si](http://www.gimnazija-siska.si)) v rubriki **ZADNJE NOVICE**.

Zavedamo se, da je izbira srednje šole za vas pomembna odločitev. Če imate že sedaj kakršno koli vprašanje glede naše šole, že pred informativnima dnevoma pokličete našo šolsko svetovalno delavko, gospo Ines Bušić (01 500 78 46), ali ji pišete na e-naslov ([ines.busic@gimnazija-siska.si](mailto:ines.busic@gimnazija-siska.si)).

Če pa imate kakršno koli vprašanje glede dijaškega doma, kontaktirajte našo svetovalno delavko dijaškega doma, gospo Mojco Zupan Zadravec ([mojca.zupan-zadravec@gimnazija-siska.si](mailto:mojca.zupan-zadravec@gimnazija-siska.si)).

V nadaljevanju vas vabimo k ogledu spletnih gradiv.

Dejan Rudolf,

ravnatelj Gimnazije Šiška

**PREDSTAVITEV GIMNAZIJE ŠIŠKA**

Povezave:

* [Predstavitveni film](https://www.youtube.com/watch?v=8mZJTUwqsPk&feature=emb_logo)

Še nekaj informacij

* Podatki o šoli:
  + Gimnazija Šiška, Aljaževa ulica 32, Ljubljana
  + Izobraževalni programi:
    - gimnazija/š (športni oddelki) – 4 razredi
    - gimnazija (splošni oddelki) – 2 razreda
    - dijaški dom
  + E-pošta: [gimnazija.siska@guest.arnes.si](mailto:gimnazija.siska@guest.arnes.si)
  + Spletna stran: <https://www.gimnazija-siska.si/>
  + [Facebook](https://www.facebook.com/Gimnazija-%C5%A0i%C5%A1ka-569772063229476/)
  + [Instagram](https://www.instagram.com/gimnazija_siska/)
  + [Virtualni sprehod](https://www.tvoj-splet.si/virtual/gimnazijasiska/index.htm)

**INFORMACIJE O VPISU V ŠOLO**:

Splošne informacije o postopku vpisa:

Ines Bušić ([ines.busic@gimnazija-siska.si](mailto:ines.busic@gimnazija-siska.si), tel.: 01 500 78 46)

Na Gimnaziji Šiška se poskušamo čim bolj prilagoditi potrebam trenažnih procesov pri posameznih športih. Če vas zanima kakšna podrobnost glede načina dela pri nas, kontaktirajte tistega koordinatorja, ki skrbi za vaš šport.

* + - Klemen Gutman ([klemen.gutman@guest.arnes.si](mailto:klemen.gutman@guest.arnes.si)): atletika, badminton, judo, golf, veslanje, plezanje, smučarski tek, smučanje, biatlon, karate, triatlon, kolesarstvo, drsanje, konjeništvo, orientacijski tek, ostali individualni športi;
    - Bor Dereani ([bor.dereani@gimnazija-siska.si](mailto:bor.dereani@gimnazija-siska.si)): rokomet, tenis, ritmična gimnastika, hokej, košarka;
    - Miha Koren ([miha.koren@guest.arnes.si](mailto:sasa.vesel@guest.arnes.si)): nogometni oddelek, plavanje, ples, smučarski skoki, športna gimnastika;
    - Danilo Slavko Emberšič ([danilo.embersic@guest.arnes.si](mailto:danilo.embersic@guest.arnes.si)): odbojka, košarka, nogomet, dvoranski nogomet, vaterpolo, ostali ekipni športi;
    - Tomaž Urbančič ([tomaz.urbancic@guest.arnes.si](mailto:tomaz.urbancic@guest.arnes.si)): dekliški nogometni oddelek, dijaki športniki v splošnem oddelku.

**O GIMNAZIJI ŠIŠKA**

[Gimnazija Šiška](https://www.gimnazija-siska.si/) je bila ustanovljena leta 1992 na Aljaževi 32 v mirnem stanovanjskem okolju. Znak Gimnazije Šiška je Mironov metalec diska Diskobolos, prva kiparska upodobitev gibanja. Simbolno predstavlja sintezo gibanja in učenosti.

Na Gimnaziji Šiška že trideset let razvijamo zdravo in pozitivno naravnano okolje, v katerem lahko mladi dijaki športniki uspešno vzporedno opravljajo šolo in razvijajo športno kariero. Številne prilagoditve pri izvajanju pouka, pomoč športnih in pedagoških koordinatorjev, dodatne ure učne pomoči in usklajevanja med dijaki, starši, trenerji in učitelji prinašajo izvrstne rezultate ter predstavljajo unikum v slovenskem šolskem prostoru.

Za dijake poskrbimo v celoti, saj smejo v šolskem prostoru koristiti celostno oskrbo in s tem poskrbimo za višjo dnevno učinkovitost, več časa za trening, regeneracijo in učenje. Poleg odličnega športnega programa nudimo dijaku športniku tudi prilagojeno prehrano (9 dnevnih obrokov), fizioterapijo in športnega psihologa. V okviru Gimnazije Šiška deluje tudi [dijaški dom](https://www.gimnazija-siska.si/dijaski-dom/predstavitev-dijaskega-doma-siska/).

Na maturo se dobro pripravljamo. Dijaki izbirajo med naslednjimi izbirnimi maturitetnimi predmeti: angleščina, nemščina, sociologija, psihologija, zgodovina, umetnostna zgodovina, geografija, kemija, fizika, biologija in informatika.

Imamo 24 oddelkov, v vsaki generaciji 4 športne in 2 splošna. Pouk imamo le v dopoldanskem času.

Ponosni smo na učne in športne dosežke naših dijakinj in dijakov. Vsak mesec izberemo športnika meseca, ob koncu koledarskega leta pa na prireditvi Zlati Diskobolos podelimo plakete in priznanja najuspešnejšim športnicam in športnikom preteklega leta, ob koncu šolskega leta razglasimo tudi najboljšega dijaka oz. dijakinjo šole.

Glede na interese dijakov vsako leto potekajo številni krožki in različne dejavnosti s področja kulture in umetnosti, raziskovanja, tekmovanj iz znanj, športa in fakultativnih predmetov. Dijaki delajo kot prostovoljci v vrtcu, potujejo po svetu in domovini, obiskujejo tudi gledališče, opero ipd. Izvajamo tudi različne športne programe, kot so športna masaža in kineziotaping, vaje za regeneracijo in tehnike sproščanja.

**PROJEKTI:**

**Na spodnjih povezavah imate možnost ogleda naslednjih filmov.**

**Projekt Nogometne zveze Slovenije (NZS) za fante:**

* [Predstavitveni film](https://www.youtube.com/watch?v=MQNZIEZT6qk&feature=emb_logo&ab_channel=NogometnazvezaSlovenije)
* [Še ena predstavitev …](https://www.youtube.com/watch?v=RTR_cps_FOs)
* [Intervju Jaka Bijol](https://www.youtube.com/watch?v=gY0yGcGtj1w)
* [Brošura](https://www.gimnazija-siska.si/wp-content/uploads/2021/01/gimSiska_nogometni-odd-NZS_jan2021_K.pdf)

**Projekt Nogometne zveze Slovenije (NZS) za dekleta:**

* [Predstavitveni film](https://youtu.be/rFvcCimhbQI)
* [NZS, Moj dan](https://www.youtube.com/watch?v=zLTlittrszM)
* [Zgibanka](https://www.gimnazija-siska.si/wp-content/uploads/2021/01/eZgibanka-DNO_2021.pdf)
* [Zaključni turnir nogometnih oddelkov](https://www.youtube.com/watch?v=dMFqPVrAuTk)

**Projekt Rokometne zveze Slovenije (RZS):**

* [Predstavitveni film](https://youtu.be/nW0ZZ2CHrXQ)
* [Dan rokometašev – film posnet za predstavitev projekta na Evropski rokometni zvezi](https://www.youtube.com/watch?v=g5JJbjopgCE)
* [Ana Gros](https://www.youtube.com/watch?v=u0LdAmMXZhE&feature=youtu.be)
* [Amra Pandžić in Nina Zulič](https://www.youtube.com/watch?v=KBCJSM6Y78k)

**ŽIVLJENJE IN DELO NA GIMNAZIJI ŠIŠKA**

Da bi začutili utrip na naši šoli, vas vabimo, da si ogledate še:

* [Prireditev Zlati Diskobolos 2020](https://www.youtube.com/watch?v=zfb0RwuhHSw)
* [Otvoritev Galerije slavnih](https://youtu.be/6eMPXeVJDaQ)
* [Prireditev Zlati Diskobolos – 25 let](https://youtu.be/5jNhZR5vJLk)
* [Zimska šola v naravi](https://youtu.be/xjc4-fiOOdo)
* [Dijakova predstavitev Gimnazije Šiška](https://youtu.be/wbGe50C_a30)

**Še nekaj pogostejših vprašanj in odgovorov:**

1. Kje dobim osnovne informacije o šoli in letošnjem vpisu?

*Osnovne informacije dobite na naši spletni strani* [*www.gimnazija-siska.si*](http://www.gimnazija-siska.si)*. Vse informacije o vpisu so zbrane v razdelku VPIS (*[*www.gimnazija-siska.si/vpis/*](http://www.gimnazija-siska.si/vpis/)*).*

2. Ali je pri vpisu morebitna omejitev vpisa in kako visoka je?

*V zadnjih letih je pri obeh programih, ki ju ponujamo (športni oddelki in oddelki splošne gimnazije), veljala omejitev vpisa. Število potrebnih točk je odvisno od naborov kandidatov, ki se za vpis odločijo. V športnem oddelku točke nihajo od 160 do 166. V oddelkih splošne gimnazije je omejitev običajno nekoliko nižja, in sicer od 144 do 161 točk. Na spodnji meji pogosto odloča tudi nacionalno preverjanje znanja. Omejitve za nekaj zadnjih let si lahko ogledate na naši spletni strani v razdelku Vpis/Pomembne informacije/spodnje meje*

[*https://www.gimnazija-siska.si/vpis/pomembni-datumi/*](https://www.gimnazija-siska.si/vpis/pomembni-datumi/)*.*

3. Kaj je posebnost Gimnazije Šiška in kako se razlikuje od ostalih gimnazij?

*Gimnazija Šiška velja za NAJ ŠPORTNO ŠOLO, saj že trideset let razvijamo zdravo in pozitivno naravnano okolje, v katerem lahko mladi dijaki športniki uspešno vzporedno opravljajo šolo in razvijajo športno kariero. Številne prilagoditve pri izvajanju pouka, pomoč športnih in pedagoških koordinatorjev, dodatne ure učne pomoči in usklajevanje med dijaki, starši, trenerji in učitelji, prinašajo izvrstne rezultate in predstavljajo unikum v slovenskem šolskem prostoru.*

*Največjo prednost predstavlja dejstvo, da za dijake poskrbimo v celoti, saj imajo v šolskem prostoru možnost koristiti celostno oskrbo. S tem poskrbimo za višjo dnevno učinkovitost, dijaki imajo več časa za trening, regeneracijo in učenje. Dijaku nudimo tudi prilagojeno prehrano (v kuhinji ekipa pripravlja devet različnih obrokov), fizioterapijo in športnega psihologa. V sklopu šole deluje tudi dijaški dom.*

4. Kako je organizirana prehrana? Katere obroke pripravljamo?

*Prehrana je na Gimnaziji Šiška zares dobro urejena in v skladu s potrebami dijakov športnikov. Dijakom gimnazije in dijaškega doma pripravimo zajtrk, za malico izbirajo med suho malico, toplim obrokom ali vegetarijanskim toplim obrokom, za kosilo nudimo osnovno kosilo, športno kosilo ali vegetarijansko kosilo, na voljo sta tudi popoldanska malica in večerja. Primere menijev si lahko pogledate na naši* [*Facebook strani*](https://www.facebook.com/Gimnazija-%C5%A0i%C5%A1ka-569772063229476/)*.*

5. Ali je ocenjevanje napovedano?

*Vsa ocenjevanja (pisna in ustna) so napovedana in pazljivo načrtovana. V vsakem razredu se ocenjevanje načrtuje s pomočjo pedagoškega koordinatorja ob začetku vsakega ocenjevalnega obdobja. Načrtuje se glede na športne obremenitve dijakov.*

*Dijakom, ki imajo individualen status ali imajo v določenem obdobju povečano športno obremenitev, se ocenjevanje (pisno in ustno) popolnoma prilagodi. Za to poskrbi pedagoški koordinator, ki skupaj z vsakim dijakom pregleda obremenitve in prilagodi termine ocenjevanj. Za te dijake se organizirajo tudi individualne ure.*

*Ko je načrt ocenjevanja pripravljen, je pomembno, da se ga dijaki zares držijo.*

6. Kakšno spodnjo mejo bomo imeli v primeru omejitve vpisa?

*Tega ni mogoče predvideti, lahko pa podatke za zadnjih nekaj let pogledate na naši spletni strani v rubriki Vpis/Pomembne informacije/spodnje meje*

*(*[*https://www.gimnazija-siska.si/vpis/pomembni-datumi/*](https://www.gimnazija-siska.si/vpis/pomembni-datumi/)*).*

7. Ali je nujno, da ima devetošolec status športnika v OŠ?

*Ne. Status športnika v športnem oddelku se ureja ob oddaji dokumentacije v času vpisnega postopka. Status športnika ali umetnika v splošnem oddelku se ureja v začetku šolskega leta.*

8. Je naša gimnazija primerna tudi za učence, ki se ne ukvarjajo s športom, kje se oni lahko na naši gimnaziji udejstvujejo?

*Seveda, naša gimnazija je primerna tudi za dijake, ki niso športniki. Vpišejo se lahko v splošni oddelek gimnazije. Ponujamo vrsto aktivnosti, kot so kulturne dejavnosti, prireditve, ekskurzije, ŠILA, prostovoljno socialno delo ipd.*

9. Kakšno je vzdušje na naši šoli?

*Vzdušje na Gimnaziji Šiška je sproščeno, vendar usmerjeno v uspešno delo tako na šolskem kot tudi športnem področju.*

10. Na katere fakultete se vpisujejo naši dijaki?

*Naši dijaki zaključijo šolanje s splošno maturo, zato se lahko vpišejo na vse študijske smeri, tako univerzitetne kot ostale. Po naših analizah in povratnih informacijah, ki jih dobimo, se naši dijaki najpogosteje vpisujejo na Fakulteto za šport, Ekonomsko fakulteto, Zdravstveno fakulteto, Pravno fakulteto, Fakulteto za družbene vede ...*

11. Kakšna je zgodba naše šole – od kod ime, kaj pomeni znak?

*Gimnazija Šiška je bila ustanovljena leta 1992 na Aljaževi 32 v mirnem stanovanjskem okolju. Znak Gimnazije Šiška je Mironov metalec diska Diskobolos, prva kiparska upodobitev gibanja. Simbolno predstavlja sintezo gibanja in učenosti.*

12. So za vpis v športni oddelek kot posebni vpisni pogoji dokazila o športnih dosežkih kandidata?

*So. Objavljena so na naši spletni strani v razdelku Vpis/Pomembne informacije/Dokazila za program Gimnazija/š - športni oddelek:* [*https://www.gimnazija-siska.si/vpis/pomembni-datumi/*](https://www.gimnazija-siska.si/vpis/pomembni-datumi/)*.*

Za konec pa še naš slogan:

**Naj bo šola, naj bo Šiška, naj bo GIMNAZIJA ŠIŠKA!**